BGRIM ปักธง EBITDA ปีนี้โต 30% ลุยลงทุนใน-ตปท. หนุนปี 68 กำลังผลิตเข้าเป้า 7.2 พันเมกฯ
BGRIM ปักธง EBITDA ปีนี้โต 30% ลุยลงทุนในปท.-ตปท. หนุนปี 68 กำลังผลิตเข้าเป้า 7.2 พันเมกฯ
BGRIM ปักธง EBITDA ปีนี้โต 30% ลุยลงทุนในปท.-ตปท. หนุนปี 68 กำลังผลิตเข้าเป้า 7.2 พันเมกฯ
17 มี.ค. 2564

นายฮาราลด์ ลิงค์ ประธานเจ้าหน้าที่บริหาร บริษัท บี.กริม เพาเวอร์ จำกัด (มหาชน) หรือ BGRIM นำเสนอข้อมูลผลประกอบการงวดปี 2563 ในงานบริษัทจดทะเบียนพบผู้ลงทุน (Opportunity Day) กับตลาดหลักทรัพย์แห่งประเทศไทย ผ่านช่องทางออนไลน์ ว่า คาดในปี 2564 บริษัทมีโอกาสที่จะสามารถนำเข้าก๊าซธรรมชาติได้เอง ซึ่งจะช่วยลดต้นทุนราคาก๊าซธรรมชาติลดลง และสามารถขยายฐานลูกค้าที่ไม่ใช่ลูกค้าในนิคมอุตสาหกรรม
ทั้งนี้ในปี 2564 บริษัทยังคงเป้าหมายที่จะเพิ่มกำลังการผลิตไฟฟ้าให้เป็น 7,200 เมกะวัตต์ภายในปี 2568 จากปัจจุบันบริษัทมีกำลังการผลิตไฟฟ้าอยู่ที่ 3,700 เมกะวัตต์ ซึ่งจำหน่ายไฟฟ้าเชิงพาณิชย์ (COD) ไปแล้ว 3,058 เมกะวัตต์
ด้าน นายนพเดช กรรณสูต ประธานเจ้าหน้าที่บริหารด้านการเงิน และรองกรรมการผู้จัดการใหญ่อาวุโส-การเงินและบัญชี BGRIM เปิดเผยเพิ่มเติมว่า บริษัทอยู่ระหว่างศึกษาเข้าซื้อโรงไฟฟ้า SPP ในประเทศเข้ามาเพิ่มเติม โดยวางแผนจะเข้าซื้อรวมกันไม่ต่ำกว่า 1,000 เมกะวัตต์ ทั้งในรูปแบบประมูลสัญญาซื้อขายไฟฟ้าใหม่ และการควบรวมซื้อกิจการทั้งในประเทศและต่างประเทศ และคาดว่าราคาก๊าซธรรมชาติจะยังคงปรับตัวลดลงต่อเนื่องจากปีก่อนหน้า ซึ่งคาดในปีนี้จะปรับตัวลงราว 6-8%
นอกจากนี้วางเป้าหมายอัตรากำไรก่อนหักภาษี ดอกเบี้ย และค่าเสื่อม (EBITDA) เพิ่มเป็น 30% จากปีก่อนอยู่ที่ 29.5% โดยจะมีปัจจัยหนุนมาจากการ COD โรงไฟฟ้าใหม่เข้ามาเพิ่มเติม เช่น โครงการกังหันลม 2 โครงการ กำลังการผลิต 16 เมกะวัตต์ โครงการโซลาร์ รูฟท็อป กำลังการผลิต 15-20 เมกะวัตต์ และโครงการโซลาร์ ฟาร์ม อู่ตะเภา กำลังการผลิต 15 เมกะวัตต์
ทั้งนี้ในปัจจุบันบริษัทได้ดำเนินการ COD แล้ว 3,058 เมกะวัตต์ ประกอบด้วย โรงไฟฟ้าพลังงานก๊าซธรมชาติเป็นเชื้อเพลิงในการผลิตไฟฟ้าและไอน้ำ ในสัดส่วน 69.5% ซึ่งอยู่ในพื้นที่นิคมอุตสาหกรรมสำคัญเป็นจุดยุทธศาสตร์การเติบโตของพลังงาน เนื่องจากมีความต้องการใช้ไฟฟ้าและไอน้ำที่เติบโตอย่างต่อเนื่อง ส่วนอีก 28.5% เป็นโรงไฟฟ้าพลังงานทดแทน ทั้งในส่วนของโรงไฟฟ้าพลังงานแสงอาทิตย์ โรงไฟฟ้าพลังงานลม โรงไฟฟ้าพลังงานน้ำ และโรงไฟฟ้าพลังงานจากกากอุตสาหกรรม
นอกจากนี้บริษัทมีแผนขยายการลงทุนในต่างประเทศเพิ่มเติม ทั้งโรงไฟฟ้าพลังงานลมในประเทศเกาหลีใต้ ส่วนโรงไฟฟ้าในประเทศมาเลเซียปัจจุบันกำลังเจรจาในขั้นตอนสุด้ทาย ส่วนโรงไฟฟ้าพลังงานก๊าซธรรมชาติ (Gas to Power) ที่ประเทศเวียดนาม ขนาดกำลังผลิตโรงละ 2,000-3,000 เมกะวัตต์ ปัจจุบันบริษัทอยู่ระหว่างการเจรจากับพันธมิตรท้องถิ่นประมาณ 2-3 โครงการ ซึ่งคาดว่าในช่วงครึ่งปีหลังของปีนี้จะมีความชัดเจนของโครงการดังกล่าว